Droogte: 'Dit raak nou lank . . .' Maar steeds reën dit planne | Landbou
MET BAIE DINGE kan daar planne gemaak word, maar nie as boorgate opdroog nie. Al hoe meer plase in die Boesmanland en Bo-Karoo begin nou opdroog. Foto's: Willem van der Berg
Daar is al baie gestry oor waar die Boesmanland se grense loop. Maar al trek jy hulle ook watter kant toe, Makkiesplaas bly in die middel. Kakamas, Kenhardt en Pofadder lê almal 150 km diekant en daaikant toe. Loeriesfontein is amper reg suid en 'n entjie verder.
"Dié is die hart van die Boesmanland," sê mnr. André Nel, wat hier grootgeword het en steeds hier is. Daarom het hy 'n paar jaar gelede 'n groot hart gaan uitploeg op 'n pannetjie tussen Eierpan, Seweperdvloer en Lubbeskolk.
"Jy sien hom uit die lug uit as jy daar op Google gaan loer." Dit is só. Net langs die netjies geploegde hart bak 'n gatdammetjie in Google se son. Leeg en droog. Net soos uit die internethemel, so ook onder op die aarde. Hulle het tien jaar laas gras gesien, vertel André.